Windows Vista
Windows Vista — "Microsoft"un "Windows NT" əməliyyat sisteminin əsas buraxılışı. Bu, 8 noyabr 2006-cı ildə istehsala buraxılmış, 30 yanvar 2007-ci ildə "Windows Marketplace"də satışa çıxarılmışdır. "Windows"un rəqəmsal distribusiya platforması vasitəsilə təqdim edilən ilk buraxılışı idi. Bu, "Windows XP"dən (2001) sonra "Windows"un daha yeni versiyası idi. İkisinin buraxılışı arasında olan beş illik boşluq ardıcıl "Windows" buraxılışları arasında o dövrdə ən uzun müddət idi. "Microsoft" "Vista"nı "Longhorn" kod adı altında 2001-ci ildə, XP-nin buraxılmasından qısa müddət əvvəl inkişaf etdirməyə başlamışdı. Bu, XP ilə "Blackcomb" kod adlı növbəti əsas "Windows" versiyası arasındakı boşluğu aradan qaldırmaq üçün kiçik bir təkmilləşdirmə kimi nəzərdə tutulmuşdu. Bu, inkişaf prosesi tədricən davam etdiyi müddətdə "Blackcomb"un bir çox xüsusiyyətlərini mənimsəmiş və əsas "Windows" buraxılışı olaraq dəyişdirilmişdir. "Vista" yenilənmiş qrafik istifadəçi interfeysini və "Aero" adlı vizual üslubunu, "Windows Search"i, yenidən işlənmiş şəbəkəni, audio, çap və displey alt sistemlərini və digər dəyişikliklər arasında "Windows DVD Maker" kimi yeni multimedia alətlərini təqdim etmişdir. "Vista" ev şəbəkəsindəki maşınlar arasında əlaqə səviyyəsini yüksəltmək məqsədi daşıyırdı. Bunun üçün kompüterlər və qurğular arasında fayl və media mübadiləsini sadələşdirmək üçün "peer-to-peer" texnologiyasından istifadə edilmişdir. Bu, proqram tərtibatçılarına ənənəvi "Windows" API-ləri olmadan proqramlar yazmağa imkan yaradan ".NET Framework"un 3.0 versiyasını daxil etmişdir. Bu, "Itanium" və ACPI olmayan cihazlar üçün dəstəyi aradan qaldırmışdır. "Windows"un "Vista"-dan sonra buraxılan növbəti versiyası "Windows 7" (2009) olmuşdur. "Windows 7" keçmiş versiyanın təqdim etdiyi bir çox xüsusiyyətləri özündə saxlamış və təkmilləşdirmişdir. "Microsoft" şirkəti "Vista" üçün əsas dəstəyi 10 aprel 2012-ci ildə, 11 aprel 2017-ci ildə isə genişləndirilmiş dəstəyi dayandırmışdır. "Vista" adətən "Windows"un ən pis versiyalarından biri kimi təsvir edilir, lakin gələcək buraxılışların əsasını qoyan mühüm versiya kimi qəbul edilir.